Hans Kristian Skibby (DF), 2008-05-29:
Det var pænt af formanden at gøre opmærksom på, at jeg ikke er blevet Venstremand, men at jeg blot er blevet vist den tillid, at vi kunne få lov at bytte rækkefølge, så jeg kan nå at komme hjem med min flyver til Jylland.
Men jeg vil selvfølgelig gerne på vegne af Dansk Folkeparti kvittere for, at vi i dag har haft lejlighed til at have den her debat, for jeg synes faktisk også, som det tidligere er blevet sagt, at det er en ret væsentlig debat, fordi vi jo har kunnet se, at der har været problemer med at få den her nye bekendtgørelse beskrevet og effektueret.
Der vil jeg da gerne henlede opmærksomheden på bl.a. de spørgsmål, der også refereres til fra forslagsstillernes side, nemlig de spørgsmål, der blev stillet tilbage i 2006.
Det var faktisk spørgsmål, der blev stillet af Dansk Folkeparti og vores tidligere folketingsmedlem hr. Poul Nødgaard.
Det var så primært om sikkerheden i vores badeanstalter, men det dækker selvfølgelig også kystlivredningen.
I det spørgsmål gav ministeren jo det svar, at hun principielt var enig i, at det var vigtigt at få denne regulering på plads hurtigst muligt, og det er jo så snart 2 år siden.
Den 31. december 2006 holdt justitsministeren så et møde med forskellige ministerier, Kommunernes Landsforening, Rådet for større Badesikkerhed osv. for netop at drøfte, hvordan man nu skulle gribe det her an.
Der var der så gået endnu et halvt år.
Den 13. juli 2007 blev der så igen stillet spørgsmål til justitsministeren, fordi der stadig væk ikke var kommet noget på bordet.
Og igen skriver justitsministeren i sit svar, at justitsministeren er helt enig i, at der er behov for at tilvejebringe en landsdækkende og ensartet regulering om badesikkerhed ved offentlige badestrande og badeanstalter.
Så er vi helt fremme ved den 10. april i år, hvor jeg så stiller fire nye spørgsmål til justitsministeren, også på baggrund af, at jeg kan se, at vi stadig væk venter på de her bekendtgørelser.
Der har man nu indtil i går kl. 16 - brugt halvanden måned ekstra på at skrive et svar, der fyldte en halv A4-side.
Der vil jeg da gerne have lov til at komplimentere Justitsministeriet for dets hurtige sagsbehandling.
Men hvorom alting er, er jeg selvfølgelig meget positiv over for, at vi i dag står her, og at der tilsyneladende er lagt et program frem, som skal sikre, at vi netop får nogle regler at køre efter fra den 1. juni.
For det var jo sådan, at mange kommuner allerede for et års tid siden simpelt hen måtte give op, fordi de ikke kunne se, at de her regler var blevet udstedt.
Vi kunne bl.a. sidste år i august måned notere os, at kommuner ovre ved den jyske vestkyst, ved Vejers Strand og Henne Strand, simpelt hen selv valgte at iværksætte en livredderfunktion.
Her valgte lokale campingpladser, udlejningsbureauer, der udlejer sommerhuse osv., at finansiere deres egen kystredningsordning.
Jeg håber selvfølgelig også, at vi mange steder vil opleve det, for det er selvfølgelig også vigtigt, at vi har nogle steder, hvor man ved, at der er en større sikkerhed.
Men stadig væk synes vi også, at det er vigtigt, at vi får nogle regler, som klart beskriver, hvordan det skal styres.
Det er så det, vi får med den her bekendtgørelse.
Endelig vil jeg gerne sige, at vi ikke kan støtte beslutningsforslaget, men vi anerkender, at det principielt er vigtigt.
Men netop det med, at der står, at vi skal pålægge regeringen at tage initiativer til at indføre et kvalitetssikringsprogram, mener vi ikke er nødvendigt nu her, hvor vi netop har fået ministerens ord for, at det her regelsæt vil blive effektueret pr. 1. juni i år.
Derfor vil vi sådan set lægge op til, at vi i udvalgsarbejdet kan lave en beretning, således at vi får sikret, at der bliver fulgt op på den her nye bekendtgørelse og de præciseringer, der er, og så vi også får en evaluering af, hvordan det kommer til at gå med kommunikationen med kommunerne og Rådet for større Badesikkerhed efterfølgende.